Disponible el projecte Common Voice en català
2018-07-02 09:27:48

Presentació El projecte [Common Voice](https://voice.mozilla.org/ca) és la iniciativa de Mozilla per a ajudar les màquines a aprendre com parlem les persones de debò. La veu és natural, la veu és humana. És per això que volem crear tecnologies de veu de qualitat per a les màquines. Però el desenvolupament d'aquests sistemes requereix un gran volum de dades de veu, amb un cost força elevat, que moltes empreses només financen per a unes poques llengües. 

La majoria de les dades usades per grans companyies no estan disponibles per a tothom. Considerem que això frena la innovació. Per això s'ha iniciat el projecte Common Voice, per tal de fer que la tecnologia de reconeixement de la veu estigui oberta a tothom. Per a aconseguir-ho, la proposta de Mozilla és recollir i validar un corpus lingüístic lliure de forma col·laborativa en qualsevol llengua amb una comunitat prou activa.

Un objectiu clau per a qualsevol llengua L'objectiu del Common Voice és la creació d'un corpus de veu lliure. Això permetrà que tot tipus d'aplicacions i ginys puguin gaudir de sistemes de veu. Per exemple: 

  * La comunitat Mozilla està col·laborant activament perquè, a partir d'aquests corpus, es puguin crear models lliures de reconeixement de veu, que eventualment acabaran incorporant els productes de Mozilla, com ara el Firefox.
  * Amb aquestes dades es pot millorar l'assistent de veu de codi obert [MyCroft](https://mycroft.ai/) perquè reconegui l'usuari quan parla català.

Les interfícies d'usuari mitjançant la veu estan esdevenint ràpidament un dels elements clau d'interacció entre l'usuari i tot tipus d'aplicacions i serveis. A diferència d'altres iniciatives similars, el Common Voice publica les dades amb llicència [CC0](https://creativecommons.org/choose/zero/?lang=ca), cosa que permetrà que qualsevol empresa, gran o petita, pugui usar les dades lingüístiques del Common Voice per a afegir suport per al català de forma lliure i gratuïta. Com podeu ajudar?  Per poder generar models de reconeixent de veu de qualitat calen, aproximadament, 1.000 hores d'enregistraments de veu. Qualsevol persona a partir de 19 anys hi pot participar. Ens interessa comptar amb la diversitat més gran possible d'edats, gènere i dialectes. 

  1. [Creeu un perfil](https://voice.mozilla.org/ca/profile) a la web del Common Voice. Això és opcional però important, ja que després permetrà extraure estadístiques com el gènere o dialectes i generar models lingüístics més acurats.
  2. Després, ja podeu començar a [enregistrar talls](https://voice.mozilla.org/ca/speak) de veu llegint en veu alta els textos que se us presentin.

Aquesta és la manera més senzilla de col·laborar-hi. Si teniu temps i esma, també ens calen persones que ens ajudin en els següents àmbits: 
  * Persones amb un domini excel·lent del català que ens ajudin a valorar els talls de veu contribuïts per altri.
  * Persones que ens ajudin en la traducció de la interfície del Common Voice al català.
  * Persones, entitats, empreses o administracions que vulguin ajudar en la creació del corpus de lectura, creant o cedint frases al projecte amb llicència [CC0](https://creativecommons.org/choose/zero/?lang=ca).

Si teniu cap dubte, disposeu d'un [canal de Telegram sobre tecnologies de la parla](https://t.me/softcatala_tecnologiesparla) on podeu fer qualsevol consulta. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [https://www.softcatala.org](https://www.softcatala.org/).